BJCHI มั่นใจผลงานปีนี้ “เทิร์นอะราวด์” รับอุตสาหกรรมปิโตรฯฟื้น-คว้างานใหม่ต่อเนื่อง
BJCHI มั่นใจผลงานปีนี้ "เทิร์นอะราวด์" รับอุตสาหกรรมปิโตรฯฟื้น-คว้างานใหม่ต่อเนื่อง
6 ธ.ค. 2562

นายหยัง เจิน ลี ประธานเจ้าหน้าที่บริหารบริษัท บีเจซี เฮฟวี่ อินดัสทรี จำกัด (มหาชน) หรือ BJCHI เปิดเผยว่า มั่นใจว่าแนวโน้มผลการดำเนินงานในปี 2562- 2563 จะกลับมาเติบโตอย่างโดดเด่นอีกครั้ง โดยได้รับปัจจัยหนุนจากอุตสาหกรรมปิโตรเคมี ก๊าซและเหมืองแร่ที่ฟื้นตัว ส่งผลให้มีงานเข้ามาอย่างต่อเนื่อง ทั้งในประเทศและต่างประเทศ อีกทั้ง ปัจจุบันมูลค่างานที่มีโอกาสชนะการประมูลนั้น มีมูลค่ารวมทั้งหมดกว่า 12,000 ล้านบาท เพิ่มขึ้นอย่างมากเมื่อเทียบกับช่วงที่ผ่านมา
อีกทั้งล่าสุดได้รับงานใหม่เพิ่มเติมในโครงการ Santos ซึ่งเป็นโครงการจากลูกค้ารายเดิมจากการที่ผู้ประกอบการในอุตสาหกรรมก๊าซที่ประเทศออสเตรเลียมีการลงทุนอย่างต่อเนื่อง บริษัทฯ ในฐานะที่มีประสบการณ์ในการทำงานให้แก่ลูกค้าในอุตสาหกรรมดังกล่าว ส่งผลให้มูลค่างานทั้งหมดที่รอรับรู้รายได้ (Backlog) เพิ่มขึ้นถึง 3,500 ล้านบาท
นอกจากนี้ จากการที่อุตสาหกรรมเหมืองแร่ในประเทศออสเตรเลียที่กำลังพื้นตัว ผู้พัฒนาโครงการรายใหญ่บางบริษัทมีการเพิ่มงบการลงทุนในการพัฒนาโครงการมากขึ้นในปีหน้า ทำให้บริษัทมีโอกาสสูงที่จะได้รับงานในอุตสาหกรรมเหมืองแร่จากลูกค้าที่ประเทศออสเตรเลียในอนาคตอันใกล้นี้เช่นกัน
ขณะที่ผลการดำเนินงานของบริษัทฯในไตรมาส 9 เดือนแรก มีรายได้รวม 1,603 ล้านบาท เพิ่มขึ้นกว่า 104% เทียบช่วงเดียวกันของปีก่อน และมีกำไรสุทธิ 22 ล้านบาท เทียบช่วงเดียวกันของปีก่อนขาดทุนสุทธิ 160 ล้านบาท โดยได้รับปัจจัยหนุนจากงานในมือที่เพิ่มขึ้นทั้งจากงานในต่างประเทศและในประเทศ ซึ่งถือเป็นการพลิกกลับมามีกำไรอีกครั้งในรอบ 3 ปี จากงานในมือที่เพิ่มขึ้น
นอกจากนี้ BJCHI ยังมีกระแสเงินสดในมือเกือบ 1,000 ล้านบาท และมีอัตราส่วนหนี้สินต่อทุน (D/E) ในระดับที่ต่ำเพียง 0.21 เท่า ตอกย้ำถึงสถานะการเงินของบริษัทที่มีความแข็งแกร่ง